Burjassot ajuda als joves del municipi en la compra de bicicletes, apostant per una mobilitat urbana sostenible
2025-07-24

Fomentar una mobilitat urbana sostenible, on les bicicletes li guanyen l’espai a les motos o als cotxes, fer de Burjassot una ciutat encara més compromesa amb el medi ambient i ajudar als jóvens, alleujant la seua economia. Estos són alguns dels objectius que s’ha plantejat l’Ajuntament de Burjassot, a través de la Regidoria de Joventut, dirigida per Javier Naharros, per a posar en marxa una nova campanya d’ajudes, en esta ocasió per a la compra de bicicletes, pensades per a jóvens entre 18 i 30 anys.

Podran obtindre la condició de beneficiàries i beneficiaris d’estes ajudes els qui hagen comprat una bicicleta elèctrica o de pedaleig convencional entre l’1 de gener de 2025 i el dia de la fi del termini de presentació de sol·licituds, el 14 de juny i que reunisquen els requisits arreplegats en les bases de les ajudes; bases que poden consultar-se en el Portal de Transparència.

La quantia de les ajudes que s’atorgaran no podrà superar el 30% del preu d’adquisició, amb l’import màxim següent:

a) Bicicletes elèctriques: 250 euros.
b) Bicicletes convencionals:150 euros.

Podran justificar la compra de les citades bicicletes, del 16 de maig al 14 de juny de 2025 a través de la Seu Electrònica de l’Ajuntament de Burjassot, les persones físiques d’edat compresa entre els 18 a 30 anys, les dos inclusivament, empadronades en el municipi de Burjassot, amb almenys un any d’antiguitat en el padró municipal, en el moment de publicació de l’extracte de la convocatòria en el Butlletí Oficial de la Província (15-05-2025). Este requisit es comprovarà d’ofici per l’Ajuntament.

Les persones beneficiàries de les ajudes hauran de donar l’adequada publicitat del caràcter públic del finançament d’esta subvenció. Per a això, col·locaran en un
lloc clarament visible de la bicicleta un adhesiu, que serà entregat per l’Ajuntament. Per a la seua justificació, hauran d’enviar un correu electrònic a bienestarsocial@burjassot.es on s’adjunte imatge de la bicicleta adquirida en la qual es visualitze l’adhesiu entregat per l’Ajuntament. Este correu s’haurà d’enviar en el termini màxim d’un mes a comptar des de la publicació de la resolució definitiva de la subvenció.